Nokkur þúsund fjár verða í Staðarrétt í dag þar sem réttað verður. Fé frá Syðra-Skörðugili þar sem riða hefur greinst er þar á meðal en því verður haldið frá öðru fé eins og kostur er og flutt fljótt heim á bæ.
Sigfús Ingi Sigfússon sveitarstjóri í sveitarfélaginu Skagafirði segir samfélagið slegið yfir fregnum af riðusmiti á einu stærsta fjárbúi í sveitinni. Hann telur brýnt að rannsaka verndandi arfgerðir gegn riðu betur svo koma megi í veg fyrir riðusmit í framtíðinni.
Þetta er svona eitt af þessum stóru og öflugu fjárbúum sem verður fyrir þessu að þessu sinni og þetta hefur talsverð áhrif á samfélagið.
Hvað finnst þér um þær aðferðir sem notaðar eru þegar riða kemur upp eru þær hugsanlega of harðar eða er þetta eitthvað sem verður að gera? Svona miðað við álit okkar færustu vísindamanna þá er þetta talin rétta aðferðin en mín persónulega skoðun er sú að það þyrfti kannski að ganga lengra í rannsóknum á hugsanlega þessum verndandi arfgerðum til að draga úr áhættunni að svona geti komið fyrir.
Sveitarstsjórinn var í göngum í gær með sveitungum sínum. Hann segir fólk hafa gengið í sín störf til að allt gengi upp, í dag sé réttardagur og menn ljúki þeim verkum. Sigfús Ingi segir vanmat bóta frá ríkinu vegna starfa bóndans við hreinsunarstarf þegar riða kemur upp á stundum hafa verið gagnrýnt.
Ja við höfum svona gert það í undanförnum tilvikum að við höfum komið að málum þannig með því að veita ákveðna áfallahjálp eða samtal við til þess bæran aðila hitt varðandi bótaþáttinn er eitthvað sem að ríkið er með
Þetta er samheldið og þétt og gott samfélag og fólk finnur auðvitað til með þeim sem að verða fyrir þessu og það veit enginn hvar þetta stingur sér niður næst og auðvitað eru menn pínulítið uggandi þetta eru búin að vera nokkuð mörg tilfelli á fáum árum.
Sveitarstjórinn í Skagafirði telur brýnt að rannsaka betur verndandi arfgerðir gegn riðu svo koma megi í veg fyrir riðusmit. Fé frá Syðra-Skörðugili þar sem riða hefur greinst verður haldið frá öðru fé eins og kostur er í réttum í dag og flutt fljótt heim á bæ.